Source: http://europa.eu/rapid/press-release_IP-18-5830_mt.htm
Timestamp: 2019-05-21 20:14:27+00:00
Document Index: 307194

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

European Commission - PRESS RELEASES - Press release - L-Istat tad-Dritt: Il-Kummissjoni Ewropea tressaq lill-Polonja quddiem il-Qorti Ewropea tal-Ġustizzja sabiex tipproteġi l-indipendenza tal-Qorti Suprema Pollakka
L-Istat tad-Dritt: Il-Kummissjoni Ewropea tressaq lill-Polonja quddiem il-Qorti Ewropea tal-Ġustizzja sabiex tipproteġi l-indipendenza tal-Qorti Suprema Pollakka
Brussell, I-24ta' settembru 2018
Illum, il-Kummissjoni Ewropea ddeċidiet li tressaq lill-Polonja quddiem il-Qorti tal-Ġustizzja tal-UE minħabba l-ksur tal-prinċipju tal-indipendenza ġudizzjarja maħluq mil-Liġi Pollakka l-ġdida dwar il-Qorti Suprema, u biex titlob lill-Qorti tal-Ġustizzja tordna miżuri interim sakemm hija tkun ħarġet sentenza dwar il-każ
Il-liġi l-ġdida Pollakka dwar il-Qorti Suprema tbaxxi l-età tal-irtirar tal-imħallfin tal-Qorti Suprema minn 70 għal 65, li jqiegħed 27 mit-72 imħallef tal-Qorti Suprema f'riskju li jiġu mġiegħla jirtiraw. Din il-miżura tapplika wkoll għall-Ewwel President tal-Qorti Suprema, li l-mandat ta' sitt snin tiegħu, stabbilit fil-Kostituzzjoni Pollakka, jiġi tterminat qabel iż-żmien.
Skont il-liġi, li daħlet fis-seħħ fit-3 ta' April 2018, l-imħallfin affettwati mill-età tal-irtirar aktar baxxa jingħataw l-opportunità li jitolbu estensjoni tal-mandat tagħhom, li tista' jingħata mill-President tar-Repubblika għal perjodu ta' tliet snin, u tiġġedded darba. M'hemm l-ebda kriterju ċar stabbilit għad-deċiżjoni tal-President u ma hemm l-ebda stħarriġ ġudizzjarju disponibbli jekk huwa jirrifjuta t-talba. Barra minn hekk, l-unika salvagwardja proposta mill-awtoritajiet Pollakki hija konsultazzjoni mhux vinkolanti tal-Kunsill Nazzjonali għall-Ġudikatura, korp li issa huwa ffurmat bi ksur tal-istandards Ewropej dwar l-indipendenza ġudizzjarja.
Il-Kummissjoni Ewropea ssostni li l-liġi Pollakka dwar il-Qorti Suprema mhijiex kompatibbli mad-dritt tal-UE billi ddgħajjef il-prinċipju tal-indipendenza ġudizzjarja, inkluża l-pożizzjoni fissa tal-imħallfin, u b'hekk il-Polonja tonqos milli tissodisfa l-obbligi tagħha skont l-Artikolu 19(1) tat-Trattat dwar l-Unjoni Ewropea li jinqara f'konnessjoni mal-Artikolu 47 tal-Karta tad-Drittijiet Fundamentali tal-Unjoni Ewropea.
Il-Kummissjoni bagħtet Ittra ta' Intimazzjoni lill-awtoritajiet Pollakki fit-2 ta' Lulju 2018 rigward il-Liġi dwar il-Qorti Suprema, u segwiet din b'Opinjoni Motivata fl-14 ta' Awwissu 2018. Ir-rispons tal-awtoritajiet Pollakki fiż-żewġ okkażjonijiet naqas milli jtaffi t-tħassib legali tal-Kummissjoni.
L-implimentazzjoni tar-reġim ta' rtirar li qed jiġi kkontestat għall-imħallfin tal-Qorti Suprema fil-Polonja qed tiġi aċċellerata u qed toħloq riskju ta' dannu gravi u irreparabbli għall-indipendenza tal-ġudikatura fil-Polonja, u għalhekk għall-ordni ġuridiku tal-UE. L-indipendenza tal-qrati u tat-tribunali nazzjonali hija essenzjali għall-funzjonament tal-kooperazzjoni ġudizzjarja bejn l-Istati Membri tal-UE, u b'mod partikolari għall-mekkaniżmu tad-deċiżjoni preliminari skont l-Artikolu 267 TFUE.
Il-Kummissjoni, għalhekk, imxiet għall-istadju li jmiss tal-proċedura ta' ksur, fejn iddeċidiet li tressaq il-każ quddiem il-qorti tal-Ġustizzja tal-UE. Permezz tat-tressiq tagħha, il-Kummissjoni ddeċidiet ukoll li titlob lill-Qorti tal-Ġustizzja biex tordna miżuri interim, li jreġġgħu il-Qorti Suprema tal-Polonja lura għas-sitwazzjoni tagħha qabel it-3 ta' April 2018, meta l-liġijiet ġodda kkonstestati ġew adottati. Finalment, il-Kummissjoni ddeċiediet li titlob proċedura mħaffa fil-Qorti tal-Ġustizzja, sabiex tikseb sentenza finali mill-aktar fis possibbli.
Żviluppi fil-Polonja wasslu lill-Kummissjoni Ewropea biex tiftaħ djalogu mal-Gvern Pollakk f'Jannar 2016 fil-Qafas tal-Istat tad-Dritt. Il-proċess huwa bbażat fuq djalogu kontinwu bejn il-Kummissjoni u l-Istat Membru kkonċernat. Il-Kummissjoni żżomm lill-Parlament Ewropew u lill-Kunsill infurmati regolarment.
Fid-29 ta' Lulju 2017, il-Kummissjoni nediet proċedura ta' ksur dwar il-Liġi Pollakka dwar il-Qrati Ordinarji, anki fuq il-bażi tad-dispożizzjonijiet dwar l-irtirar tagħha u l-impatt tagħhom fuq l-indipendenza tal-ġudikatura. Fl-20 ta' Diċembru 2017 il-Kummissjoni ressqet dan il-każ quddiem il-Qorti tal-Ġustizzja. Il-każ huwa pendenti quddiem il-Qorti.
Fl-20 ta' Diċembru 2017, minħabba nuqqas ta' progress permezz tal-Qafas tal-Istat tad-Dritt, il-Kummissjoni attivat il-proċedura skont l-Artikolu 7(1) għall-ewwel darba u ppreżentat Proposta Motivata għal Deċiżjoni tal-Kunsill dwar id-determinazzjoni ta' riskju ċar ta' ksur serju tal-istat tad-dritt mill-Polonja. L-Artikolu 7(1) tat-Trattat dwar l-Unjoni Ewropea jipprovdi li l-Kunsill, waqt li jaġixxi b'maġġoranza ta' erbgħa minn ħamsa tal-membri tiegħu, jiddetermina li jkun hemm riskju ċar ta' ksur serju minn Stat Membru tal-valuri komuni msemmija fl-Artikolu 2 tat-Trattat.
Fis-seduta tal-Kunsill Affarijiet Ġenerali dwar l-istat tad-dritt fil-Polonja fis-26 ta' Ġunju 2018, fil-kuntest tal-proċedura skont l-Artikolu 7(1), ma ingħatat l-ebda indikazzjoni mill-awtoritajiet Pollakki ta' miżuri li kienu se jittieħdu, li jindirizzaw il-preokkupazzjonijiet pendenti tal-Kummissjoni. Minħabba dan il-fatt, u n-nuqqas ta' progress dwar din il-kwistjoni fid-djalogu tal-Istat tad-Dritt mal-Polonja, il-Kummissjoni ħarġet Ittra ta' Intimazzjoni lill-Polonja fit-2 ta' Lulju 2018, li tistabbilixxi t-tħassib legali tal-Kummissjoni b'mod ċar. Fit-2 ta' Awwissu 2018, l-awtoritajiet Pollakki wieġbu għal din l-Ittra ta' Intimazzjoni, filwaqt li ċaħdu t-tħassib tal-Kummissjoni. Sussegwentement, il-Kummissjoni bagħtet Opinjoni Motivata lill-awtoritajiet Pollakki dwar il-kwistjoni fl-14 ta' Awwissu 2018, u rċeviet risposta fl-14 ta' Settembru 2018, li naqset ukoll milli ttaffi t-tħassib legali tal-Kummissjoni.
Fit-18 ta' Settembru 2018, it-tieni smigħ dwar l-istat tad-dritt fil-Polonja ġie organizzat fil-Kunsill Affarijiet Ġenerali fil-kuntest tal-proċedura tal-Artikolu 7(1). L-awtoritajiet Pollakki reġgħu żammew il-pożizzjoni tagħhom u rrifjutaw li jipproponu xi miżuri biex jindirizzaw it-tħassib tal-Kummissjoni u tal-Istati Membri l-oħra.
Din il-proċedura ta' ksur ma twaqqafx id-djalogu li għaddej dwar l-istat tad-dritt mal-Polonja, li għadu l-kanal preferut tal-Kummissjoni għar-riżoluzzjoni tat-theddid sistemiku għall-istat tad-dritt fil-Polonja.
Dwar il-proċedura ta' ksur ġenerali, ara MEMO/12/12
Stqarrija għall-istampa dwar l-Opinjoni Motivata dwar il-liġi dwar il-Qorti Suprema
Stqarrija għall-istampa dwar l-Ittra ta' Intimazzjoni dwar il-liġi dwar il-Qorti Suprema
Stqarrija għall-istampa dwar il-Proposta Motivata, ir-Raba' Rakkomandazzjoni dwar l-Istat tad-Dritt, u l-proċedura ta' ksur rigward il-liġi dwar l-Organizzazzjoni tal-Qrati Ordinarji